
	REPUBLIKA HRVATSKA

	KRAPINSKO – ZAGORSKA ŽUPANIJA

	GRAD PREGRADA

	GRADSKO VIJEĆE



KLASA:  602-01/25-01/12 
URBROJ: 2140-5-01-26-12
Pregrada, 14. rujna 2026.

Na temelju članka 141. Zakona o odgoju i obrazovanju u osnovnoj i srednjoj školi („Narodne novine“, broj 87/08, 86/09, 92/10, 105/10, 5/12, 126/12, 94/1, 152/14, 68/18, 98/19, 64/20, 151/22 i 156/23), članka 2., 48. i 49. Zakona o predškolskom odgoju i obrazovanju („Narodne novine“, broj 10/97, 170/07, 94/13, 98/19, 57/22 i 101/23) i članka 32. Statuta Grada Pregrade („Službeni glasnik Krapinsko - zagorske županije“, broj 06/13 i 17/13, 7/18, 16/18 - pročišćeni tekst, 5/20, 8/21, 38/22 i 40/23), Gradsko vijeće Grada Pregrade na svojoj 10. sjednici, održanoj dana 14. rujna 2026. godine, donijelo je

II. IZMJENE I DOPUNE PROGRAMA
JAVNIH POTREBA U PREDŠKOLSKOM ODGOJU I OBRAZOVANJU, ŠKOLSTVU I VISOKOM ŠKOLSTVU GRADA PREGRADE ZA 2026. GODINU

Članak 1.

Utvrđuju se II. Izmjene i dopune Programa javnih potreba u predškolskom odgoju i obrazovanju, školstvu i visokom školstvu Grada Pregrade za 2026. godinu („Službeni glasnik Krapinsko – zagorske županije“, broj 65/25) (u daljnjem tekstu: „Program“).

Članak 2.

U točki II. Programa mijenja se podtočka 2.1. i sada glasi: 

2.1. REDOVNA DJELATNOST I PROGRAMI DJEČJEG VRTIĆA

Opis: Predškolski odgoj sastavni je dio odgojno obrazovnog sustava u Republici Hrvatskoj, a ciljevi i zadaće su dugoročno i sadržajno usmjereni na unapređivanje cjelovitog razvoja djeteta prema njegovim potrebama i potrebama njegove obitelji. Predškolski odgoj obuhvaća program odgoja, obrazovanja, zdravstvene zaštite, prehrane i socijalne skrbi koji se ostvaruju u dječjim vrtićima sukladno Zakonu o predškolskom odgoju i obrazovanju („Narodne novine“, broj 10/97, 170/07, 94/13, 98/19, 57/22 i 101/23). Predškolski odgoj organizira se i provodi za djecu od godine dana do polaska u osnovnu školu, a ostvaruje se u skladu s razvojnim osobinama i potrebama djece, te socijalnim, kulturnim, vjerskim i drugim potrebama djeteta. Grad Pregrada je osnivač Dječjeg vrtića „Naša radost” te je sukladno odredbama Zakona o predškolskom odgoju i obrazovanju dužan osigurati sredstva za rad dječjeg vrtića. Sredstva za zadovoljavanje javnih potreba u djelatnosti predškolskog odgoja i obrazovanja u Proračunu Grada Pregrade osiguravaju se sukladno odredbama važećeg Zakona o predškolskom odgoju i obrazovanju, Odluke o utvrđivanju mjerila za osiguranje sredstava za zadovoljavanje javnih potreba u djelatnosti predškolskog odgoja („Službeni glasnik Krapinsko - zagorske županije“, broj 33/14) Županijske skupštine Krapinsko - zagorske županije te Odluke o mjerilima za financiranje predškolskog odgoja iz Proračuna Grada Pregrade („Službeni glasnik Krapinsko – zagorske županije“, broj 33/24 i 51A/24) Gradskog vijeća Grada Pregrade.

Dječji vrtić je javna ustanova koja djelatnost predškolskog odgoja obavlja kao javnu službu. Dječji vrtić „Naša radost“ Pregrada u okviru djelatnosti predškolskog odgoja i obrazovanja provodi: 10 - satni primarni prijepodnevni program koji traje od 5,30 do 15:30 / 16,00 sati i poslijepodnevni primarni 10 - satni program  koji traje od 10:00  do 20,00 sati, a koriste ga djeca s područja Pregrade. Rad je organiziran u 10 redovnih odgojnih skupina u prijepodnevnom programu, jednoj mješovitoj odgojnoj skupini u poslijepodnevnom programu (djeca iz redovnih skupina koja vrtić pohađaju u smjenama) i jedne skupine kraćeg programa predškole. U redovne skupine integrirana su djeca s teškoćama u razvoju. Broj upisane djece u redovni program je promjenjiv (ovisno o broju upisane djece sa teškoćama u razvoju), od 190 - 199 djece te u kraćem programu predškole do 24 djece. 

Dječji vrtić svoju djelatnost obavlja u sjedištu dječjeg vrtića u Pregradi, Ulica Stjepana Škreblina 1, u područnom objektu na adresi, Pregrada, Ulica Ljudevita Gaja 32, te u područnom objektu na adresi Pregrada, Vrhi Pregradski 23/1.

Sredstva potrebna za programe u području predškolskog odgoja osiguravaju se: 
-	u proračunu Grada Pregrade,
-	učešćem roditelja u ekonomskoj cijeni programa koji se ostvaruje u dječjem vrtiću,
-	sufinanciranjem Ministarstva znanosti i obrazovanja,
-	sufinanciranjem drugih jedinica lokalne samouprave, za djecu koja polaze dječji vrtić kojem je osnivač Grad Pregrada, a imaju prebivalište na njihovom području.

Procjena rezultata: Doprinos ostvarivanju programa predškolskog odgoja i obrazovanja, prema zahtjevima roditelja.

Ciljevi i pokazatelji uspješnosti kojima će se mjeriti ostvarenje ciljeva: Organiziranje i ostvarivanje djelatnosti predškolskog odgoja i obrazovanja za djecu s područja grada Pregrade. Pokazatelj uspješnosti je realizacija programa rada Dječjeg vrtića.

Potrebna sredstva i izvor financiranja: 

OPIS: Plan 2026.

REDOVNA DJELATNOST I PROGRAMI DJEČJEG VRTIĆA – UKUPNO 1.788.469,37

Izvor financiranja
	Opći prihodi i primici Grada	1.335.860,00
	Vlastiti prihodi	                          500,00
	Prihodi za posebne namjene	442.285,37
	Pomoći iz državnog proračuna	8.410,00




                                                                   Članak 3.

Iza Točke 3.10. Programa mijenja dodaju se nove točke koje glase:

3.11. SUFINANCIRANJE TROŠKOVA POMOĆNIKA U NASTAVI 

Opis: Grad Pregrada osigurava sredstva za sufinanciranje troškova pomoćnika u nastavi za djecu s teškoćama u razvoju koja su uključena u programe predškolskog odgoja i obrazovanja. 

Procjena rezultata: osiguranje prostornih i infrastrukturnih uvjeta za razvoj osnovnog školstva na području grada Pregrade.

Ciljevi i pokazatelji uspješnosti kojima će se mjeriti ostvarenje ciljeva: Cilj je omogućiti ravnopravno uključivanje djece s teškoćama u redoviti odgojno-obrazovni proces, osigurati im odgovarajuću podršku tijekom boravka u dječjem vrtiću te pridonijeti njihovom cjelovitom razvoju, socijalizaciji i samostalnosti.

Izvor financiranja: Opći prihodi i primici proračuna.

Potrebna sredstva: 3.500,00 EUR.

3.12. PRENAMJENA PŠ STIPERNICA U PODRUČNI OBJEKT DJEČJEG VRTIĆA NAŠA RADOST

Opis: Grad Pregrada planira prenamjenu prostora postojeće Područne škole Stipernica u područni objekt Dječjeg vrtića „Naša radost“ Pregrada, s ciljem povećanja kapaciteta za smještaj djece predškolske dobi i osiguravanja dostupnijeg predškolskog odgoja i obrazovanja djeci s područja Stipernice i okolnih naselja. Prenamjenom postojećeg objekta u područni objekt dječjeg vrtića osigurat će se odgovarajući prostorni i pedagoški uvjeti za provedbu programa ranog i predškolskog odgoja i obrazovanja. 

Procjena rezultata: osiguranje prostornih i infrastrukturnih uvjeta za razvoj predškolskog obrazovanja na području grada Pregrade.

Ciljevi i pokazatelji uspješnosti kojima će se mjeriti ostvarenje ciljeva: Povećanje dostupnosti i kapaciteta predškolskog odgoja i obrazovanja na području Grada Pregrade, smanjenje potrebe za smještajem djece izvan mjesta prebivališta te stvaranje kvalitetnih i sigurnih uvjeta za boravak, odgoj i obrazovanje djece.

Izvor financiranja: Opći prihodi i primici proračuna.

Potrebna sredstva: 25.000,00 EUR.

3.13. POBOLJŠANJE MATERIJALNIH UVJETA U DJEČJEM VRTIĆU „NAŠA RADOST“ PREGRADA

Opis: Grad Pregrada osigurava sredstva za poboljšanje materijalnih i prostornih uvjeta u Dječjem vrtiću „Naša radost“, s ciljem stvaranja kvalitetnijih i sigurnijih uvjeta za boravak i odgoj djece. Mjera obuhvaća nabavu potrebne opreme, didaktičkih sredstava i materijala, uređenje prostora. 

Procjena rezultata: Unaprjeđnje prostornih i materijalnih uvjeti, kvalitetnija provedba odgojno-obrazovnih programa te veća razina sigurnosti i kvalitete boravka djece u vrtiću.

Ciljevi i pokazatelji uspješnosti kojima će se mjeriti ostvarenje ciljeva: Osiguranje kvalitetnih i sigurnih uvjeta za provedbu programa ranog i predškolskog odgoja i obrazovanja te unaprjeđenje standarda i kvalitete usluga Dječjeg vrtića „Naša radost“.

Izvor financiranja: Opći prihodi i primici proračuna, Pomoći iz državnog proračuna

Potrebna sredstva: 23.000,00 EUR.

Članak 4.

Ove II. Izmjene i dopune Programa objavit će se u „Službenom glasniku Krapinsko – zagorske županije“, a primjenjuju se tijekom 2026. proračunske godine.


PREDSJEDNICA
GRADSKOG VIJEĆA

Davorka Filipčić

